钦定古今图书集成/明伦汇编/氏族典/第559卷 > 司马楚之
## 钦定古今图书集成/明伦汇编/氏族典/第559卷 > 司马楚之

按《魏书司马楚之传》：“楚之字德秀，晋宣帝弟太常馗
之八世孙。父荣期，司马德宗梁益二州刺史，为其参
军杨承祖所杀。楚之时年十七，送父丧还丹阳。值刘
裕诛夷，司马戚属，叔父宣期、兄贞之并为所杀。楚之
亡于汝、颍之间，少有英气，能折节待士，与司马顺明
道恭等所在聚党。及刘裕自立，楚之规欲报复，收众”
据长社，归之者常万馀人。刘裕深惮之，遣刺客沐谦
害楚之。楚之待谦甚厚，谦遂委身以事之。太宗末，楚
之遣使请降，于是假楚之使持节、征南将军、荆州刺
史。世祖初，以楚之为使持节、安南大将军，封琅邪王，
屯颍川。刘义隆将到彦之退走，楚之破其别军于长
社，又攻滑台，拔之。车驾伐蠕蠕，诏楚之督运以继大
军。有告失驴耳者，楚之曰：“必是觇贼截之以为验耳，
贼将至矣。”即使军人伐柳为城，水灌之，令冻城立而
贼至，冰峻城固，不可攻逼，贼乃走散。世祖嘉之。寻拜
假节、侍中、镇西大将军、开府仪同三司、云中镇大将、
朔州刺史。在边二十馀年，以清俭著闻。和平五年薨，
谥贞王。